Omstrede onderwyswet aanvaarBlade Nzimande. Foto: Flickr/GovernmentZA Die wetsontwerp bepaal onder meer vaste transformasiedoelwitte en oorsigmeganismes, strenger oorsig oor die besteding van regeringsubsidies aan universiteite en gee die minister groter magte om in te gryp by onderpresterende universiteite. Dit het kommer laat ontstaan oor die invloed op institusionele outonomie en akademiese vryheid. Mduduzi Manana, adjunkminister van hoër onderwys, meen egter dit is nie die doel van die wysigingswetsontwerp nie. “Al wat ons probeer doen is om verantwoording te versterk en vroeë waarskuwingstelsels in te stel om tekens van wankelrige bestuur raak te sien.” Belinda Bozzoli, DA-LP, het gesê haar party is gekant teen verskeie klousules in die wysigingswetsontwerp, veral dié wat die minister wyer magte gee om in te gryp in die sake van universiteite. “Die nuwe wetsontwerp het ŉ klousule wat beteken dat die minister nou net ŉ rede nodig het om te glo dat ingryping nodig is, eerder as konkrete bewyse. Dit sal al makliker word om universiteite se onafhanklikheid op te skort, en al moeiliker om so ŉ besluit in die hof te bevraagteken,” het Bozzoli gesê. Die Vryheidsfront Plus het ook die wet gekap. “Die doel van die Wysigingswetsontwerp op Hoër Onderwys is daarop gemik om magte van hoër onderwysinstellings weg te neem en aan die minister oor te dra, wat hom in staat sal stel om sy transformasie-planne uit te voer en stelsels in te voer om sy eie agenda te bevorder,” het adv. Anton Alberts, die VF Plus se parlementêre woordvoerder oor hoër onderwys, gesê. “Transformasie is die kodewoord vir totale sentralisering van mag en die vernietiging van diversiteit op die pad na die verwesenliking van ŉ kommunistiese staat en hierdie wetsontwerp is een van die instrumente wat vir dié doel gebruik word. Die minister en die ANC moet egter besef dat die VF Plus verstaan waarmee hy besig is. Bo en behalwe die wetgewende aanvalle wat die ANC loods om ons wêreldklas universiteite in ‘bos-universiteite’ te omskep, weet ons ook wat sy planne met minderhede is.” Die wetsontwerp sal nou na die Nasionale Raad van Provinsies verwys word.